
V E N D I M
Nr. 108, datë 31.3.2002

Për shpronësimin për interes publik të pasurive të paluajtshme, të cilat preken nga ndërtimi i superstradës Vorë-Durrës, seksioni Vorë-Sukth në zonën e Maminasit

Në mbështetje të nenit 100 të Kushtetutës dhe të neneve 5 pika 1, 20 dhe 21 të ligjit nr.8561, datë 22.12.1999 " Për shpronësimet dhe marrjen në përdorim të përkohshëm të pasurisë pronë private për interes publik", me propozimin e Ministrit të Transportit dhe Telekomunikacionit, Këshilli i Ministrave

V E N D O S I:

1. Shpronësimin për interes publik të pasurive të paluajtshme të pronarëve, të cilët preken nga ndërtimi i superstradës Vorë-Durrës, seksioni Vorë-Sukth në zonën e Maminasit.
2. Shpronësimi të bëhet në favor të Ministrisë së Transportit dhe Telekomunikacionit.
3. Pronarët e pasurive të paluajtshme që shpronësohen të kompensohen në vlerë të plotë, sipas masës përkatëse, që paraqitet në tabelën që i bashkëlidhet këtij vendimi, për sipërfaqet 5862 m2 tokë/arë, 1500 m2 truall, 70 rrënjë dru frutorë, vlerësuar në shumën e përgjithshme prej 11 997 580 (njëmbëdhjetë milionë e nëntëqind e nëntëdhjetë e shtatë mijë e pesëqind e tetëdhjetë) lekësh.
4. Vlera e shpenzimeve procedurale të jetë në shumën prej 330 000 (treqind e tridhjetë mijë) lekësh.
5. Fondi prej 12 327 580 (dymbëdhjetë milionë e treqind e njëzet e shtatë mijë e pesëqind e tetëdhjetë) lekësh, sipas pikave 3 dhe 4 të këtij vendimi, të përballohet nga Buxheti i Shtetit i vitit 2002 në zërin "Shpronësime", miratuar për Ministrinë e Transportit dhe Telekomunikacionit.
6. Shpronësimi të përfundojë brenda datës 30.5.2002.
7. Ngarkohet Ministria e Transportit dhe Telekomunikacionit për ndjekjen dhe zbatimin e këtij vendimi.
Ky vendim hyn n fuqi menjëherë dhe botohet në Fletoren Zyrtare.

KRYEMINISTRI
Pandeli Majko

Shih tabelat C1, C2.



